APSTIPRINĀTS

Latvijas Farmaceitu biedrības valdes

2012.gada 30.maija sēdē, prot. Nr. 17

grozījums 2012.gada 19. decembra sēdē, prot. Nr. 22

grozījumi 2013.gada 20.aprīļa sēdē, prot.Nr.25

LFB Izglītības darba grupas

2013.gada 10.maija sēdē

Koncepcija par farmaceitu un farmaceita asistentu tālākizglītību

## Dokumenta izstrādes datums:

2012.gada 28.maijs

***Dokumenta versija:***

Dokuments konceptuāli apstiprināts Latvijas Farmaceitu biedrības Valdes sēdē 2012.gada 30.maijā. Saskaņā ar 2013.gada 20.februāra LFB Valdes sēdes lēmumu Koncepcija stājusies spēkā no 2013.gada 1.aprīļa.

Ar grozījumiem, kas izdarīti LFB Valdes sēdēs 2012.gada 19.decembrī un 2013.gada 20.martā un LFB Izglītības darba grupas sēdē 2013.gada 10.maijā, kurai ar LFB Valdes lēmumu 2013.gada 24.aprīļa sēdē deleģētas tiesības veikt nepieciešamos redakcionālos grozījumus.

## Dokumenta mērķis

Dokumentā definēti farmācijas speciālistu tālākizglītības sistēmā iesaistīto farmaceita asistentu, farmaceitu un sertificētu farmaceitu (farmācijas speciālistu), tālākizglītības pasākumu organizētāju un Latvijas Farmaceitu biedrības pienākumi un tiesības, kā arī svarīgākie sistēmas procesi.

# Vispārīgie noteikumi

1. Profesionālo zināšanu un prasmju pilnveidošana, kvalifikācijas celšana un izglītošanās ir farmaceitu un farmaceita asistentu (farmācijas speciālistu) pienākums visā profesionālās darbības laikā, **tādēļ piedalīšanās tālākizglītības pasākumos ir obligāts priekšnosacījums visu LFB Farmaceitu un farmaceita asistentu reģistrā iekļauto farmaceitisko aprūpi sniedzošo speciālistu profesionālās prakses turpināšanai.**
2. Pāreja uz jauno tālākizglītības sistēmu notiek pakāpeniski 5 gadu laikā, sākot no 2013.gada 1.aprīļa vai no grozījumu, kas nostiprina tālākizglītības prasības normatīvajos aktos, spēkā stāšanās datuma.
3. Tālākizglītībai jānodrošina farmācijas speciālistu profesionālās kvalifikācijas pilnveidošana atbilstoši Latvijas Farmaceitu biedrības apstiprinātam farmācijas speciālistu **kompetenču sarakstam**, kurā atspoguļotas profesionālās darbības uzdevumu īstenošanai nepieciešamās zināšanas, prasmes un kompetences.
4. Farmācijas speciālistu tālākizglītības pasākumi tiek vērtēti tālākizglītības punktos (TP) atkarībā no darba apjoma akadēmiskās stundās, kādu farmācijas speciālists iegulda tālākizglītības aktivitātes īstenošanā, apmācības formas, apgūtās kompetences un apmācību rezultāta novērtējuma katram dalībniekam. Viena akadēmiskā stunda ir studiju darba laika vienība, kuras ilgums ir 45 minūtes.
   1. Atkarībā no izmantotajām apmācību un pārbaudījuma metodēm izšķir uz zināšanām balstītu tālākizglītības pasākumus, uz problēmu risināšanu balstītus tālākizglītības pasākumus, uz praksi balstītus tālākizglītības pasākumus. Ja pēc piedalīšanās tālākizglītības pasākumā attiecīgais pārbaudījums nav nokārtots, dalībnieks saņem ne vairāk par 50% kopējā novērtējuma tālākizglītības punktos:

| **Tālākizglītības pasākuma forma** | **Dominējošās apmācību formas** | **Pārbaudes forma** | **Vērtējums par 1 akad. st.** |
| --- | --- | --- | --- |
| Uz zināšanām balstīti | Lekcija, informācijas patstāvīga apguve | Tests, mutvārdu pārbaudījums | 1 TP |
| Uz problēmu risināšanu balstīti | Situāciju modelēšana, gadījumu analīze, lomu spēle, problēmsituāciju risināšana | Patstāvīga problēmsituācijas risināšana vai gadījuma analīze un risināšana | 1,5 TP |
| Uz praksi balstīti | Dažādas klātienes apmācības formas + patstāvīgs praktisks darbs aptiekā/praksē | Prakses gadījumu apraksts un analīze, atskaite vai ziņojums par apgūto kompetenču pielietojumu praksē | 2 TP |

* 1. Piedalīšanās tālākizglītības aktivitātēs, kas atbilstoši aktivitātes organizatora pieteikumam vai Farmaceitu profesionālās kvalifikācijas sertifikācijas komisijas atzinumam ir vērstas uz personisko kompetenču pilnveidošanu tiek vērtētas ar 0,1 tālākizglītības punktu (TP) par vienu akadēmisko stundu studiju darba.
  2. Pārbaudījums obligāti jāorganizē un jākārto ir tikai moduļu tipa un neklātienes tālākizglītības pasākumu gadījumā. Klātienes pasākumos jebkuras formas pārbaude ir nokārtota, ja pareizi izpildīti vismaz 50% no pārbaudījumu prasībām. Uz zināšanām balstītos klātienes tālākizglītības pasākumos pārbaudījuma forma – tests satur ne mazāk par diviem jautājumiem par katru akadēmisko stundu mācību darba.

1. Lai veicinātu pilnvērtīgāku kompetenču pilnveidošanu, pārejas periodā (jaunās tālākizglītības sistēmas ieviešanas pirmajos 5 gados) vismaz 50%, bet pēc pārejas perioda beigām - vismaz 80% tālākizglītības apjoma jāapgūst moduļu (kursu) vai tam pielīdzināmu tālākizglītības pasākumu formā, savukārt atlikušā tālākizglītības apjoma apgūšanas forma nav ierobežota.
   1. Tālākizglītības modulis ir tālākizglītības pasākums, kura studiju darbs klātienē ir vismaz 6 akadēmiskās stundas un kas veltīts viena mērķa (noteikta veida pacientu aprūpes, viena veida zināšanu, prasmju, iemaņu jomas) sasniegšanai kādā no četrām noteiktajām kompetenču grupām (farmaceitiskās kompetences, sabiedrības veselības kompetences, menedžmenta kompetences, personīgās kompetences) atkarībā no kvalifikācijas.
   2. Tālākizglītības modulim tiek pielīdzināta studentu prakšu vadīšana (10 dienas atbilst 5TP), zinātniska referāta nolasīšana (10‑20TP), stenda referāts (8TP), izglītojoša lekcija veselības aprūpes, tai skaitā farmācijas, speciālistiem, medicīnas studentiem, noteiktām iedzīvotāju grupām (1 akadēmiskā stunda pielīdzināma 8TP), zinātniska publikācija (20‑50TP), izglītojoša publikācija sabiedriskajos medijos (3600 rakstu zīmes pielīdzināmas 1TP).
   3. Tālākizglītības modulim pielīdzināto aktivitāšu apjoms nedrīkst pārsniegt 50% no nepieciešamā moduļu formā apgūstamā tālākizglītības apjoma, savukārt neklātienes tālākizglītības aktivitāšu apjoms nedrīkst pārsniegt 75% no kopējā nepieciešamā tālākizglītības apjoma 5 gados.
   4. Farmācijas studentu mācību prakses drīkst vadīt un uzraudzīt tikai Reģistra A sadaļas farmaceits. Farmaceita asistenta studentu mācību prakses drīkst vadīt un uzraudzīt tikai Reģistra A sadaļas farmaceits vai farmaceita asistents.
   5. Tālākizglītības modulim pielīdzināts tālākizglītības pasākums ir arī Farmaceitu profesionālās kvalifikācijas sertifikācijas komisijā reģistrēts tālākizglītības pasākums neklātienē, kas var būt profesionālas jomas publikācijas izlasīšana, lekcijas/priekšlasījuma noklausīšanās neklātienē (internetā; lekcijas ilgums nedrīkst būt mazāks par 1 akadēmisko stundu) vai patstāvīgā mācību materiāla apgūšana un ietver piemērotas formas pārbaudes sekmīgu nokārtošanu pēc iepazīšanās ar materiālu (16 000 rakstu zīmes vai 1 akadēmiskā stunda atbilst 1TP). Neklātienes tālākizglītības pasākumiem tiek noteiktas sekojošas papildu prasības:
      1. pēc lekcijas/priekšlasījuma noklausīšanās neklātienē tālākizglītības pasākuma dalībniekam ir obligāti jāizpilda tests vai jākārto cits pārbaudījums (testa gadījumā jāatbild uz vismaz 5 jautājumiem par 1 akadēmiskai stundai atbilstošu darba apjomu; pārbaudījums nokārtots tad, ja dalībnieks ir pareizi atbildējis uz vismaz 75% testa jautājumu vai nokārtojis vismaz 75% no pārbaudījuma prasībām);
      2. publikācijas izlasīšana vai mācību materiāla patstāvīga apgūšana neklātienē – publikācija/materiāls, kura apjoms ir 16 000 rakstu zīmes, tiek pielīdzināts vienas akadēmiskas stundas darbam klātienē; pēc iepazīšanās ar publikāciju vai mācību materiālu tālākizglītības pasākuma dalībniekam obligāti jākārto tests vai citas formas pārbaudījums – par katru 1TP apjomam atbilstošu materiālu testā iekļauti vismaz 5 jautājumi, pārbaudījums nokārtots tad, ja dalībnieks ir pareizi atbildējis uz vismaz 75% testa jautājumu vai nokārtojis vismaz 75% no pārbaudījuma prasībām.
2. Farmaceitu profesionālās kvalifikācijas sertifikācijas komisija uzrauga un kontrolē farmācijas speciālistu profesionālās tālākizglītības sistēmas darbību, tālākizglītības pasākumu un aktivitāšu atbilstību noteiktiem kritērijiem un tālākizglītības prasību izpildi attiecībā uz individuāliem farmācijas speciālistiem.

# Farmācijas speciālistu tālākizglītības prasības

1. Farmācijas speciālistu pienākums ir piedalīties tālākizglītības pasākumos, kuru apjoms gadā vidēji ir šāds:

| **Tālākizglītības apjoms:** | **Farmaceita asistents** | **Farmaceits** | **Sertificēts farmaceits** |
| --- | --- | --- | --- |
| **5 gadu pārejas periodā:** | | | |
| Vidēji vienā gadā ne mazāk par: | 16 TP | 24 TP | 30 TP |
| tai skaitā tālākizglītības moduļa vai tam pielīdzināmā formā, vismaz | 8 TP | 12 TP | 15 TP |
| **Atskaites periodā – 5 gados KOPĀ** | 80 TP | 120 TP | 150 TP |
| **tai skaitā tālākizglītības moduļa vai tam pielīdzināmā formā, vismaz** | 40 TP | 60 TP | 75 TP |
| **Pēc pārejas peroda beigām:** | | | |
| Vidēji vienā gadā ne mazāk par: | 20 TP | 30 TP | 40 TP |
| tai skaitā tālākizglītības moduļa vai tam pielīdzināmā formā, vismaz | 16 TP | 24 TP | 32 TP |
| **Atskaites periodā – 5 gados KOPĀ** | **100 TP** | **150 TP** | **200 TP** |
| **tai skaitā tālākizglītības moduļa vai tam pielīdzināmā formā, vismaz** | **80 TP** | **120 TP** | **160 TP** |
| KOMPETENČU JOMAS | Farmaceitiskās kompetences;  Sabiedrības veselības kompetences  Personiskās kompetences | Farmaceitiskās kompetences;  Sabiedrības veselības kompetences;  Personiskās kompetences | Farmaceitiskās kompetences;  Sabiedrības veselības kompetences;  Menedžmenta kompetences;  Personiskās kompetences |

1. Farmaceitu un farmaceita asistentu tālākizglītības sistēma ir sasaistīta ar LFB farmaceitu un farmaceita asistentu reģistru (turpmāk tekstā – Reģistrs). Atkarībā no speciālista praktiskā darba pieredzes, darbības jomas un LFB atzīta tālākizglītības procesa ievērošanas Reģistrā tiek izdalītas trīs farmācijas speciālistu grupas:
   1. B grupā iekļauti tie farmaceiti un farmaceita asistenti, kas sniedz farmaceitisko aprūpi, bet kuriem nav pietiekamas nepārtraukta praktiska darba pieredzes atbilstošā kvalifikācijā vai kas no reģistra A grupas nonākuši C grupā un rakstveidā lūguši tos iekļaut atpakaļ Reģistra B grupā;
   2. A grupā iekļauti farmaceiti un farmaceiti asistenti ar pietiekamu praktiska darba pieredzi, kas piedalās LFB uzraudzītajā farmaceitu un farmaceita asistentu tālākizglītības procesā;
   3. C grupā iekļauti farmācijas speciālisti, kas uztur savu reģistrāciju, bet nenodarbojas ar tiešu farmaceitiskās aprūpes sniegšanu vai neatbilst normatīvos aktos noteiktām prasībām farmaceitiskās aprūpes sniegšanai, vai vismaz 5 gadus nav praktiski nodarbojušies ar farmaceitiskās aprūpes sniegšanu.
2. Pēc atbilstošu profesionālo izglītību apliecinoša diploma iegūšanas farmaceiti un farmaceita asistenti, kas nodarbojas ar farmaceitiskās aprūpes sniegšanu, reģistrējas Reģistra B sadaļā un 3 gadus no reģistrēšanās brīža piedalās LFB atzītā tālākizglītības procesā.
   1. Trīs gadu laikā Reģistra B grupas farmaceitiem ir jāpiedalās tālākizglītības pasākumos, kas pārejas perioda laikā atbilst vismaz 72TP, bet pēc pārejas perioda beigām – vismaz 90TP apjomam (no tiem pārejas perioda laikā – vismaz 36TP, bet pēc pārejas perioda beigām – vismaz 72TP apgūti moduļa vai tam pielīdzinātā formā).
   2. Trīs gadu laikā Reģistra B grupas farmaceita asistentiem ir jāpiedalās tālākizglītības pasākumos, kas pārejas perioda laikā atbilst vismaz 48TP, bet pēc pārejas perioda beigām – vismaz 60TP apjomam (no tiem pārejas perioda laikā – vismaz 24TP, bet pēc pārejas perioda beigām – vismaz 48TP apgūti moduļa vai tam pielīdzinātā formā).
3. Pēc 3 gadu praktiskas pieredzes farmaceitiskās aprūpes sniegšanā un piedalīšanās LFB atzītā tālākizglītības procesā speciālisti tiek iekļauti Reģistra A sadaļā. Iekļaušana Reģistra A sadaļā farmaceitiem ļauj kārtot sertifikācijas eksāmenu farmaceitu profesionālās kvalifikācijas sertifikāta iegūšanai.
4. Reģistra A grupas farmaceita asistentiem, farmaceitiem un sertificētiem farmaceitiem profesionālās prakses laikā ir jāpiedalās LFB atzītā tālākizglītības procesā, un 5 gadu laikā ir jāpiedalās tālākizglītības aktivitātēs, kas atbilst sekojošam apjomam:
   1. farmaceita asistentiem – pārejas perioda laikā 80TP, bet pēc pārejas perioda beigām – 100 TP (no tiem pārejas perioda laikā vismaz 40P, bet pēc pārejas perioda beigām – vismaz 80TP iegūti TI moduļa vai tam pielīdzināmā formā);
   2. farmaceitiem – pārejas perioda laikā 120TP, bet pēc pārejas perioda beigām – 150 TP (no tiem pārejas perioda laikā vismaz 60P, bet pēc pārejas perioda beigām – vismaz 120TP iegūti TI moduļa vai tam pielīdzināmā formā);
   3. sertificētiem farmaceitiem – pārejas perioda laikā 150TP, bet pēc pārejas perioda beigām – 200 TP (no tiem pārejas perioda laikā vismaz 75P, bet pēc pārejas perioda beigām – vismaz 160TP iegūti TI moduļa vai tam pielīdzināmā formā).
5. Ja Reģistra A grupas farmācijas speciālista profesionālā darba pieredzē ir vismaz 5 gadu pārtraukums, viņš tiek pārreģistrēts Reģistra C grupā.
6. Pēc speciālista iesnieguma viņš/viņa no Reģistra C grupas var tikt atjaunots Reģistra B grupā, kas dod viņam tiesības piedalīties farmaceitiskās aprūpes sniegšanā. Ja pēc atjaunošanās Reģistra B grupā speciālistam ir vismaz 1 gada nepārtraukta darba pieredze farmaceitiskās aprūpes sniegšanā un viņš/viņa ir piedalījies LFB noteiktā apmācībā vai veiksmīgi nokārtojis LFB Farmaceitu profesionālās kvalifikācijas sertifikācijas komisijas noteiktu un organizētu pārbaudījumu, viņš/viņa tiek atjaunota Reģistra A grupā.
7. Ja Reģistra A grupas farmācijas speciālista piedalīšanās LFB atzītā tālākizglītības procesā 5 gadu laikā neatbilst šajā dokumentā noteiktām prasībām, speciālistam ir tiesības apliecināt profesionālo kvalifikāciju, kārtojot LFB Farmaceitu profesionālās kvalifikācijas sertifikācijas komisijas noteiktu un organizētu pārbaudījumu (piemēram, eksāmenu, patstāvīgu darbu un tā aizstāvēšanu). Veiksmīga pārbaudījuma nokārtošana ļauj saglabāt speciālista statusu Reģistra A grupā.
   1. Ja pārbaudījums netiek nokārtots veiksmīgi, speciālistam ir tiesības šo pārbaudījumu atkārtoti kārtot pēc gada. Šī gada laikā speciālists tiek iekļauts Reģistra B grupā un šai laikā viņam/viņai ir obligāti jāpiedalās LFB atzītā tālākizglītības procesā.
   2. **Ja pārbaudījums arī otro reizi netiek nokārtots veiksmīgi, speciālists zaudē tiesības sniegt farmaceitisko aprūpi** un tiek iekļauts Reģistra C grupā.
   3. LFB par šo faktu paziņo Veselības Inspekcijai.

# Farmācijas speciālistu tālākizglītības pasākumu organizēšana

1. Tālākizglītības pasākuma organizētājs uzņemas pilnu atbildību par profesionālā tālākizglītības pasākuma saturu un plānu, kā arī pasākuma dalībniekiem un Farmaceitu profesionālās sertifikācijas komisijas sniegtās informācijas patiesumu.
2. Vismaz 10 darba dienas pirms paredzētā tālākizglītības pasākuma tā organizators iesniedz Farmaceitu profesionālās kvalifikācijas sertifikācijas komisijā pieteikumu par pasākuma organizēšanu atbilstoši LFB apstiprinātai pieteikuma veidlapai un procedūrai.
3. Noteikumi par farmaceitu un farmaceita asistentu tālākizglītības pasākumu komerciālo atbalstu:
   1. Pasākuma organizētājam visas pasākuma aktivitātes jāplāno neatkarīgi no komerciālas ieinteresētības. Izglītojošam saturam jābūt atspoguļotam pilnīgi, līdzsvaroti un vispusīgi, ievērojot uz pierādījumiem balstītas medicīnas un farmācijas pamatprincipus.
   2. Pasākuma mērķim un vēlamajiem galarezultātiem atbilstošais saturs un mācību aktivitātes ir noteikti un skaidri jānodala no satura un aktivitātēm, kas ir mārketinga sastāvdaļa un ir paredzēta vai nu noteiktu medikamentu, ierīču vai citu komerciālu produktu izplatīšanas veicināšanai (pretstatā vispārīgam produktam/zāļu vielai) vai arī īpaša komerciāla pakalpojuma reklamēšanai.
4. Atbilstoši LFB apstiprinātai formai un procedūrai pasākuma novērtējuma ziņojumu un dalībnieku reģistrācijas sarakstus organizators pēc pasākuma iesniedz Farmaceitu profesionālās kvalifikācijas sertifikācijas komisijā 10 darba dienu laikā pēc pasākuma norises. Ja pasākuma organizators novērtējuma ziņojumu un dalībnieku reģistrācijas sarakstus neiesniedz LFB Farmaceitu profesionālās kvalifikācijas sertifikācijas komisijā 10 darba dienu laikā pēc pasākuma norises, Farmaceitu profesionālās kvalifikācijas sertifikācijas komisija patur tiesības anulēt par pasākumu piešķirtos tālākizglītības punktus.